CELEX: C2007/223/32
Language: el
Date: 2007-09-22 00:00:00
Title: Υπόθεση F-133/06: Προσφυγή-αγωγή της 11ης Ιουλίου 2007 — Marcuccio κατά Επιτροπής

22.9.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 223/18
            
         Προσφυγή-αγωγή της 11ης Ιουλίου 2007 — Marcuccio κατά Επιτροπής
   (Υπόθεση F-133/06)
   (2007/C 223/32)
   Γλώσσα διαδικασίας: η ιταλική
   Διάδικοι
   
      Προσφεύγων-ενάγων: Luigi Marcuccio (Tricase, Ιταλία) (εκπρόσωπος: G. Cipressa, δικηγόρος)
   
      Καθής-εναγομένη: Επιτροπή των Ευρωπαϊκών Κοινοτήτων
   Αιτήματα του προσφεύγοντος-ενάγοντος
   Ο προσφεύγων-ενάγων (στο εξής: προσφεύγων) ζητεί από το Δικαστήριο Δημόσιας Διοίκησης:
   
               —
            
            
               να αναγνωρίσει ότι νομικώς είναι ανύπαρκτη ή, επικουρικώς, να ακυρώσει την απόφαση με την οποία απορρίφθηκε η από 31 Αυγούστου 2005 αίτηση του προσφεύγοντος προς την αρμόδια για τους διορισμούς αρχή (στο εξής: ΑΔΑ) να ανακτήσει την κατοχή των πραγμάτων του τα οποία ήδη βρίσκονται στην κατοικία που η υπηρεσία τού είχε παραχωρήσει στην Αγκόλα και των οποίων την κατοχή η Επιτροπή είχε προηγουμένως αποκτήσει χωρίς νόμιμη αιτία·
            
         
               —
            
            
               να αναγνωρίσει ότι νομικώς είναι ανύπαρκτη ή, επικουρικώς, να ακυρώσει, εφόσον παρίσταται ανάγκη, την από 20 Ιουλίου 2006 απόφαση της ΑΔΑ με την οποία απορρίφθηκε η διοικητική ένσταση του προσφεύγοντος κατά της επίμαχης αποφάσεως·
            
         
               —
            
            
               να υποχρεώσει την καθής-εναγομένη (στο εξής: καθής) να αποδώσει στον προσφεύγοντα την κατοχή των πραγμάτων του·
            
         
               —
            
            
               να υποχρεώσει την καθής να καταβάλει στον προσφεύγοντα το ποσό του 1 000 000 ευρώ ή το μεγαλύτερο ή μικρότερο ποσό που το Δικαστήριο Δημόσιας Διοίκησης θα καθορίσει κατά δίκαιη κρίση, ως αποζημίωση για την αποκατάσταση της ζημίας που η επίμαχη απόφαση προκάλεσε στον προσφεύγοντα από την ημερομηνία της αιτήσεως της 31ης Αυγούστου 2005 ή, επικουρικώς, από την ημερομηνία λήψεως της επίμαχης αποφάσεως μέχρι σήμερα·
            
         
               —
            
            
               να υποχρεώσει την καθής να καταβάλλει στον προσφεύγοντα, για κάθε ημέρα από σήμερα μέχρι την ημέρα που θα εκτελεστεί από την καθής κάθε απόφαση με την οποία γίνεται εν όλω και χωρίς καμία εξαίρεση δεκτή η από 31 Αυγούστου 2005 αίτησή του, το ποσό των 300 ευρώ, ή το μεγαλύτερο ή μικρότερο ποσό που το Δικαστήριο Δημόσιας Διοίκησης θα καθορίσει κατά δίκαιη κρίση, την πρώτη ημέρα κάθε μήνα σχετικά με τα δικαιώματα που γεννήθηκαν τον προηγούμενο μήνα, ως αποζημίωση για την αποκατάσταση της ζημίας που απορρέει από την επίμαχη απόφαση και που θα παραχθεί στο χρονικό διάστημα που αναφέρθηκε αμέσως πιο πάνω·
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων, προς στήριξη της προσφυγής-αγωγής του, προβάλλει τους ακόλουθους τρεις ισχυρισμούς:
   
               1)
            
            
               απόλυτη έλλειψη αιτιολογίας, και λόγω του ότι η αιτιολογία που παρέθεσε η καθής είναι παράλογη, ανακόλουθη, συγκεχυμένη και προσχηματική·
            
         
               2)
            
            
               σοβαρή, κατάφωρη και πρόδηλη παράβαση των εφαρμοστέων διατάξεων·
            
         
               3)
            
            
               παράβαση του καθήκοντος προνοίας και του καθήκοντος χρηστής διοικήσεως.